b'\n_START_ARTICLE_\nOljenka\n_START_PARAGRAPH_\nOljenka je stara svetilka, v kateri gori olje; raz\xc5\xa1irjena je bila predvsem v de\xc5\xbeelah, kjer so pridobivali rastlinska olja._NEWLINE_Oljenko so pri\xc4\x8deli uporabljati koncem 4. tiso\xc4\x8dletja pr. n. \xc5\xa1t. v starem Egiptu. Od tam se je raz\xc5\xa1irila na podro\xc4\x8dje kretsko-mikenske kulture, v Palestino in Fenicijo. V Gr\xc4\x8diji se je oljenka znova pojavila v 7. stoletju pr. n. \xc5\xa1t. Uporabljali so jo za razsvetljevanje prostorov in javno razsvetljavo, kot simbol svetlobe pa je bila pomembna pri verskih obredih in ljudskih obi\xc4\x8dajih. Oljenke so navadno izdelane iz keramike ali brona, redkeje pa tudi iz drugih materialov. Znani sta dve osnovni obliki oljenk: starej\xc5\xa1e oljenke imajo odprto, mlaj\xc5\xa1e pa pokrito posodo za olje. Oblika in okras sta zelo odvisni od mode in kraja nastanka, zato so oljenke v arheologiji zelo pomembne pri raziskovanju trgovskih poti in datiranju._NEWLINE_Na Slovenskem so se oljenke pojavile so\xc4\x8dasnoz rimskim zavzetjem jugovzhodnih Alp v 2. polovici 1. stoletja pr. n. \xc5\xa1t. Oljenke so na podro\xc4\x8dje na\xc5\xa1ih krajev najprej uva\xc5\xbeali, nato pa so jih pri\xc4\x8dele izdelovati doma\xc4\x8de lon\xc4\x8darske delavnice, ki so izdelovale dva najbolj raz\xc5\xa1irjena tipa\xc2\xa0: reliefne in pe\xc4\x8datne oljenke. Pri prvih je bil krovni del okra\xc5\xa1en s prizori iz mitologije, vsakdanjega \xc5\xbeivljenja ali narave, za druge pa je bil zna\xc4\x8dilen lon\xc4\x8darjev pe\xc4\x8dat na dnu._NEWLINE_Na Ptuju in Emoni so bili pri arheolo\xc5\xa1kih delih odkriti kalupi za izdelovanje oljenk, o lokalni proizvodnji pa pri\xc4\x8dajo pe\xc4\x8dati lon\xc4\x8darjev. V vzhodnem delu rimskega imperija, tudi na obmo\xc4\x8dju Slovenije, so bile zelo pomembne oljenke iz severnoafri\xc5\xa1kih delavnic, ki so bile pogosto okra\xc5\xa1ene s kr\xc5\xa1\xc4\x8dansko motiviko. Po koncu antike so se oljenke obdr\xc5\xbeale predvsem v Sredozemlju, vsrednji Evropi pa so v ospredje stopile sve\xc4\x8de gore\xc4\x8de trske in baklje. Srednjeve\xc5\xa1ke oljenke so imele skledasto obliko, lon\xc4\x8dena posoda za olje pa je bila odprta. Od 17. stoletja dalje pa so izbolj\xc5\xa1ali posodo in posledi\xc4\x8dno zmanj\xc5\xa1ali dimljenje ter izbolj\xc5\xa1ali svetilnost. S\xc4\x8dasoma pa so posodi dodali \xc5\xa1e porcelanast ali steklen sen\xc4\x8dnik. Na za\xc4\x8detku 19. stoletja pa je bila zopet priljubljena rimska oblika. V drugi polovici 19. stoletj pa je oljenko spodrinila petrolejka.'